Det Økonomiske og Sociale Udvalgs udtalelse om »Kommissionens forslag til Rådets direktiv om anden ændring af direktiv 90/394/EØF om beskyttelse af arbejdstagerne mod risici for under arbejdet at være udsat for kræftfremkaldende stoffer« () (98/C 284/17)

Rådet for Den Europæiske Union besluttede den 25. maj 1998 under henvisning til EF-traktatens artikel 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Social-, Familie-, Uddannelses- og Kulturspørgsmål, som udpegede Christoph Fuchs til ordfører. Sektionen vedtog sin udtalelse den 18. juni 1998.

Det Økonomiske og Sociale Udvalg vedtog på sin 356. plenarforsamling af 1. og 2. juli 1998, mødet den 2. juli 1998, følgende udtalelse med 72 stemmer for og 20 stemmer imod, mens 5 stemte hverken for eller imod.

1. Indledning

1.1. I forbindelse med vedtagelsen af Rådets direktiv om første ændring af direktiv 90/394/EØF () om beskyttelse af arbejdstagerne mod risici for under arbejdet at være udsat for kræftfremkaldende stoffer () opfordrede Rådet i 1997 Kommissionen til at forelægge et forslag til yderligere ændring af direktiv 90/394/EØF. Denne ændring skulle gå ud på

- at fastsætte hensigtsmæssige standarder med det formål at imødegå risici fra mutagener, som ikke allerede er omfattet af det pågældende direktiv,

- at træffe foranstaltninger i forbindelse med spørgsmålet om træstøvs kræftfremkaldende virkninger med henblik på at lade træstøv indgå i det pågældende direktiv samt at klarlægge, hvordan bestemmelserne i direktiv 90/394/EØF kan anvendes på træstøv,

- at konsolidere de gældende direktiver om kræftfremkaldende stoffer på arbejdspladsen, særlig vinylchloridmonomer og asbest, i det pågældende direktiv.

1.2. Med det foreliggende forslag følger Kommissionen i vidt omfang Rådets opfordring. Der er dog grund til at fastslå, at det eksisterende direktiv om asbest fortsat er gældende, men at det er under revision.

1.3. De principielle problemer i forbindelse med direktiv 90/394/EØF tog ØSU allerede stilling til i udtalelsen af 31. januar 1996 om det første ændringsforslag (). Disse principielle bemærkninger henvises der hermed til. Ved den lejlighed fastslog ØSU, at kræftrisikoen kun er en blandt flere mulige følger af kemiske påvirkninger. Det gjorde Kommissionen opmærksom på, at der findes andre lige så alvorlige risici, som f.eks. ændring af arveanlæggene. Og det opfordrede til, at EU beskæftigede sig hermed. ØSU konstaterer nu med tilfredshed, at der er taget initiativ til at inddrage mutagener i direktivet.

1.4. Alt i alt er de foreslåede ændringer et logisk skridt til gennemførelse af rammedirektivets principper med det formål at forbedre arbejdstagernes beskyttelse mod risici for under arbejdet at være udsat for kræftfremkaldende stoffer.

2. Generelle bemærkninger

2.1. ØSU betragter alt i alt Kommissionens forslag om anden ændring af direktivet om kræftfremkaldende stoffer som et vigtigt fremskridt hvad angår beskyttelse af arbejdstagerne og som en forbedring af lovgivningen.

2.2. Mutagener

2.2.1. ØSU tager til efterretning, at ændringsforslaget bygger på et udsagn fra Det Videnskabelige Udvalg for Grænseværdier for Erhvervsmæssig Eksponering for Kemiske Agenser, ifølge hvilket kimcellemutagener og genotoksiske kræftfremkaldende stoffer bør behandles på samme måde i forbindelse med risikostyring på arbejdspladsen.

2.2.2. ØSU minder om, at mutagener i overensstemmelse med Rådets direktiv 67/548/EØF () om tilnærmelse af lovgivning om klassificering, emballering og etikettering af farlige stoffer klassificeres i tre kategorier. ØSU konstaterer, at det kun er kategorierne 1 og 2, der er af betydning i forbindelse med den aktuelle ændring. De mærkes med risikoangivelsen R-46: »Kan forårsage arvelige genetiske skader«.

2.2.3. ØSU bemærker, at kategori 1 kun omfatter stoffer, hvis arveegenskabsændrende virkninger er påvist direkte hos mennesker. Det er sig bevidst, at en sådan påvisning i praksis er ekstremt vanskelig at gennemføre. Derfor er det i første række stoffer af kategori 2, der har praktisk betydning. Det er stoffer, hvor påvisningen af arvelige genetiske skader bygger på »hensigtsmæssige dyreundersøgelser« og »andre relevante informationer«. Med rette hedder det i direktivforslaget, at der er almindelig enighed om, at denne form for mutagener i forbindelse med direktivet for en sikkerheds skyld bør betragtes som carcinogener.

2.3. Træstøv

2.3.1. ØSU tager til efterretning, at grundlaget for at behandle træstøv i det foreliggende ændringsforslag er en udtalelse fra Det Videnskabelige Udvalg for Grænseværdier for Erhvervsmæssig Eksponering. ØSU tager ligeledes til efterretning, at der til dato kun foreligger bevis for, at støv fra egeog bøgetræ er kræftfremkaldende, idet det hos mennesker navnlig fremkalder adenocarcinom i næsen og næseslimhinderne. ØSU tager også til efterretning, at beviserne for, at andre træsorter er kræftfremkaldende, er svagere.

2.3.2. ØSU mener derfor, at der først og fremmest er brug for at beskytte arbejdstagerne mod eksposition for støv fra ege- og bøgetræ. For så vidt finder det Kommissionens forslag logisk.

2.3.3. På den anden side har Det Videnskabelige Udvalg for Grænseværdier for Erhvervsmæssig Eksponering givet udtryk for, at der er grund til at nære mistanke til andre træsorter. På den baggrund er ØSU betænkeligt ved, at det foreliggende ændringsforslag kun vil optage ege- og bøgetræsstøv i direktivet. Dette kan kun være det første skridt. ØSU opfordrer derfor til, at beskyttelsen i nær fremtid også kommer til at omfatte andre træsorter.

ØSU er sig bevidst, at det er særdeles vanskeligt eller næsten umuligt at levere epidemiologisk bevis for, at en lang række træsorter, der kommer i betragtning, er kræftfremkaldende. Men det gør opmærksom på, at man ikke kan vente med præventive foranstaltninger, til der med entydigt positivt resultat er gennemført sikre videnskabelige undersøgelser af alle træsorter.

2.3.4. ØSU går ud fra, at der efter indførelsen af fælles grænseværdier for ege- og bøgetræsstøv bliver gjort erfaringer med egnede arbejderbeskyttelsesforanstaltninger i træforarbejdningssektoren. Når der foreligger relevante erfaringer i medlemsstaterne, kan det drøftes, hvordan man teknisk skal bære sig ad med at udvide arbejderbeskyttelsesbestemmelserne til alle træsorter, der mistænkes for at fremkalde kræft.

2.3.5. ØSU konstaterer, at medlemsstaterne hidtil har haft indbyrdes afvigende grænseværdier for støv fra ege- og bøgetræ og til dels også for træstøv i almindelighed. Grænseværdierne svinger mellem 2 og 10 mg/m3. ØSU anser det for et brugbart kompromis i første omgang at optage en grænseværdi for erhvervsmæssig eksponering på 5 mg/m3 i direktivet, forudsat den inden fem år tages op til revision på grundlag af videnskabelige resultater.

2.3.5.1. ØSU understreger, at der bør udvikles standardiserede metoder til måling og evaluering af støvkoncentrationen i luften på arbejdspladsen.

2.3.6. Der er ganske vist ikke videnskabeligt bevis for, at andre former for træstøv end ege- og bøgetræsstøv kan være kræftfremkaldende, men ØSU påpeger ikke des mindre, at langvarig eksponering for støv af enhver art kan skade helbredet og bl.a. forårsage sygdomme i åndedrætssystemet. Derfor bør man efter ØSU's opfattelse vurdere, om en grænseværdi på 5 mg/m3 bør finde anvendelse på alle former for træstøv, såvel af hårdt som af blødt træ, uanset om de anses for kræftfremkaldende eller ej. ØSU opfordrer derfor Kommissionen til i en dertil egnet retlig ramme, eventuelt i et særligt direktiv, at etablere grænseværdier for disse.

2.4. Konsolidering i direktiv 90/394/EØF af Rådets gældende direktiver om beskyttelse af arbejdstagerne mod bestemte kræftfremkaldende stoffer

2.4.1. ØSU konstaterer, at vinylchloridmonomer kun anvendes i meget få virksomheder i EU. Efter de foreliggende oplysninger overholdes de værdier, Kommissionen foreslår, for længst i disse virksomheder, der overvejende tilhører den kemiske storindustri. Det er derfor ØSU's opfattelse, at det i fremtiden bliver muligt at sænke grænseværdierne for vinylchloridmonomer yderligere. Det bifalder derfor Kommissionens løfte om i løbet af de næste fem år at tage disse værdier op til fornyet overvejelse på grundlag af de foreliggende videnskabelige data om arbejdstagernes sikkerhed og sundhed med henblik på at afgøre, om det er nødvendigt at reducere dem yderligere.

2.4.2. Angående asbest tager ØSU til efterretning, at det eksisterende direktiv og dets særlige detailbestemmelser ikke skal sammenlægges med direktivet om beskyttelse af arbejdstagerne mod risici ved kræftfremkaldende stoffer. Kommissionen har til hensigt at afvente Rådets og Europa-Parlamentets reaktion på en meddelelse om bestemmelserne i direktiv 83/477/EØF (), som den netop har vedtaget. ØSU anser det på den baggrund for berettiget om bestemmelserne om erhvervsbetinget eksposition for asbest skal optages i dette direktiv.

3. Særlige bemærkninger

3.1. ØSU støtter den nye formulering af artikel 1, stk. 4, ifølge hvilken det foreliggende direktivs bestemmelser finder anvendelse på asbest - der også er omfattet af et specifikt direktiv - når de er mere gunstige for arbejdsmiljøet.

3.2. ØSU finder punkterne 5-7, der skal indsættes i bilag I, logiske og - af de ovenfor under de generelle bemærkninger anførte årsager - nødvendige eller acceptable.

3.3. ØSU finder det berettiget i del A i bilag III at indsætte de nævnte to agenser og anser for øjeblikket de foreslåede grænseværdier for rimelige. Men senest om fem år bør der foretages en konsekvent revision på grundlag af nye videnskabelige resultater.

3.4. ØSU bifalder bestemmelsen i artikel 2 om, at direktiv 78/610/EØF om indbyrdes tilnærmelse af medlemsstaternes love og administrative bestemmelser om sundhedsbeskyttelse af arbejdstagere, der er udsat for påvirkning fra vinylchloridmonomer, ophæves. Derved opnås administrativ forenkling og regelsanering.

Bruxelles, den 2. juli 1998.

Tom JENKINS

Formand for Det Økonomiske og Sociale Udvalg

() EFT C 123 af 22.4.1998, s. 21.

() EFT L 196 af 26.7.1990.

() EFT L 179 af 8.7.1997.

() EFT C 97 af 1.4.1996, s. 25.

() EFT L 196 af 16.8.1967, s. 1.

() KOM(96) 426 endelig udg. af 5.9.1996.

BILAG til Det Økonomiske og Sociale Udvalgs udtalelse

Følgende ændringsforslag blev forkastet under forhandlingerne, men opnåede mindst en fjerdedel af de afgivne stemmer:

Punkt 1.2

Sidst i punktet tilføjes følgende nye afsnit:

»ØSU konstaterer endvidere, at forslaget ikke gør det klart, hvordan direktivets bestemmelser kan anvendes på træstøv, hvad Rådet krævede i sin fælles holdning 3/97/EF af 2. december 1996 i forbindelse med første ændring af direktiv 90/394/EØF (se EFT C 6 af 9.1.1997, side 15-20: Rådets begrundelse, pkt. IV.2, andet led). ØSU finder, at flere af direktivets artikler ikke kan anvendes på træstøv som sådant, og det opfordrer Kommissionen til grundigere at undersøge, om bestemmelserne kan anvendes på ege- og bøgetræsstøv, før "Arbejde som indebærer, at arbejdstagerne udsættes for træstøv fra følgende arter: bøg og eg", indføjes i direktivet.«

Afstemningsresultat

For: 33, imod: 56, hverken for eller imod: 8.

Punkt 1.4

Punktet udgår.

Afstemningsresultat

For: 30, imod: 59, hverken for eller imod: 11.

Punkt 2.3.1.1 (ændringsforslagets anden del)

Der tilføjes følgende nye afsnit:

»For at undgå konkurrenceforvridning og forhindre "social dumping" bør import af træ og træprodukter fra lande, der ikke har en sådan grænseværdi og ikke praktiserer tilsvarende sikkerhedsforanstaltninger, begrænses.«

Afstemningsresultat

For: 29, imod: 62, hverken for eller imod: 13.

Punkt 2.3.2

Sidste punktum (»For så vidt finder det Kommissionens forslag logisk.«) udgår og erstattes med følgende:

»Men ØSU er af den opfattelse, at direktiv 90/394/EØF ikke kan anvendes på støv fra ege- og bøgetræ som sådant, men at der bør søges efter mere effektive metoder til indførelse af en grænseværdi for erhvervsmæssig eksposition for ege- og bøgetræsstøv.«

Afstemningsresultat

For: 25, imod: 60, hverken for eller imod: 6.

Punkt 2.3.3

Punktet udgår.

Afstemningsresultat

For: 26, imod: 63, hverken for eller imod: 5.

Punkt 2.3.4

Punktet udgår.

Afstemningsresultat

For: 26, imod: 62, hverken for eller imod: 6.

Punkt 2.3.4.1

Der tilføjes følgende nye afsnit:

»Direktivets krav bør ændres, så der tages hensyn til træindustriens særlige karakter, herunder specielt, at det i forbindelse med mange træbearbejdningsprocesser i realiteten er umuligt at sikre lufttætte beholdere og lukkede systemer. Dette kan give anledning til den tanke, at træerhvervenes arbejdstagere måske kan beskyttes bedre, hvis der gennemføres et særskilt direktiv om træstøv, hvori der kan tages passende hensyn til denne sektors særlige betingelser og problemer.«

Afstemningsresultat

For: 25, imod: 55, hverken for eller imod: 8.

Punkt 2.3.5 (første del af ændringsforslaget)

Sidste sætning (»... forudsat den inden fem år tages op til revision på grundlag af videnskabelige resultater.«) udgår.

Afstemningsresultat

For: 26, imod: 67, hverken for eller imod: 4.